רוני גמזו

פרופ' רוני גמזוּ (נולד ב־27 בינואר 1966) הוא גינקולוג ומנהל ישראלי, המכהן כיו"ר חברת מגדל אחזקות ביטוח ופיננסים. בשנים 2015–2024 שימש מנהל בית החולים איכילוב. שימש גם מנכ"ל משרד הבריאות וראש תוכנית "מגן ישראל" למאבק בנגיף הקורונה בישראל.

ביוגרפיה
גמזו נולד, גדל והתחנך בחולון, להורים שעלו לישראל מאיראן. אביו השתלב בשוק הצורפות, והאם כעוזרת לגננת. שם משפחתו המקורי בילדותו היה גם זו לטובה. בשנים 1985–1988 שירת בצה"ל, בתחילה בחיל ההנדסה הקרבית, ולאחר מכן נשלח לקורס חובשים. שם, לדבריו, נפתח בפניו תחום הרפואה. בהמשך התקדם לתפקיד מפקד הקורס, והשתחרר בתור קצין בדרגת סגן.

בשנים 1988–1994 למד רפואה באוניברסיטת בן-גוריון בנגב ובאוניברסיטת תל אביב וקיבל תואר דוקטור לרפואה. את הסטאז' עבר בבית החולים איכילוב. בשנת 1996 קיבל תואר Ph.D על מחקר בתחום הפוריות, בשנת 1998 קיבל תואר MHA במנהל מערכות בריאות, בשנת 2002 קיבל תואר שני במנהל עסקים, ובשנת 2008 קיבל תואר ראשון במשפטים, כולם מאוניברסיטת תל אביב.

בשנת 1997 החל התמחות בגינקולוגיה ומיילדות בבית החולים ליס לנשים וליולדות, וסיים אותה בשנת 2002. לאחר מכן, בשנים 2003–2005 השלים התמחות־על במִנהל רפואי בבית החולים איכילוב. בשנים 2007–2008 ביצע התמחות מחקרית בגינקולוגיה באוניברסיטת ראדבוד שבהולנד.

ב־2002, בעודו מתמחה, מונה לסמנכ"ל לכלכלה רפואית בבית החולים איכילוב, ובשנת 2008 מונה למנהל בית החולים הכללי באיכילוב. במאי 2010 מינה אותו סגן שר הבריאות יעקב ליצמן למנכ"ל משרד הבריאות. בתקופת כהונתו אירעה שביתת הרופאים בישראל, ובתחילת 2014 פקד את המרכז הרפואי הדסה משבר כספי, שהוביל לצו הקפאת הליכים למרכז.

ב־6 בספטמבר 2015 מונה למנכ"ל איכילוב, המרכז הרפואי בתל אביב ע"ש סוראסקי.

בשנת 2014–2015 כיהן בתפקיד בכיר בחטיבת הבריאות של הארגון OECD, ובשנים 2015–2017 היה מנהל התוכנית הלאומית לבריאות דיגיטלית במשרד הבריאות.

גמזו כיהן כפרופסור חבר בפקולטה לרפואה ובבית הספר לבריאות הציבור, וכפרופסור מן המניין בפקולטה לניהול - כולם באוניברסיטת תל אביב.

 תפקידים ניהוליים במערכת הבריאות הציבורית 
ממוזער|260px|גמזו (במרכז) מבקר במפקדת פיקוד העורף במסגרת תפקידו כפרויקטור, 29 ביולי 2020; מימינו, סגן הרמטכ"ל אייל זמיר ומשמאלו, מפקד פיקוד העורף אורי גורדין
ממוזער|260px|גמזו מלווה את הנשיא ראובן ריבלין בביקור באיכילוב, ינואר 2021
גמזו כיהן כסמנכ"ל כלכלה רפואית בבית החולים איכילוב, המרכז הרפואי תל אביב ע"ש סוראסקי (2002–2008), כמנהל בית החולים הכללי באיכילוב (2008–2010), כמנכ"ל משרד הבריאות (ב-2010–2015), וכמנכ"ל בית החולים איכילוב בשנים 2015–2024.

במקביל לתפקידו כמנכ"ל איכילוב, שימש בתפקיד מנהל התוכנית הלאומית לבריאות דיגיטלית במשרד הבריאות בשנים 2015–2017, ובשנת 2019 כיהן כיו"ר ועדת סל התרופות.

באפריל 2020 מונה לאחראי לטיפול בבתי האבות בישראל במסגרת ההתמודדות עם נגיף הקורונה. הוא הקים את פרויקט "מגן אבות ואמהות" להגנה על אנשי גיל הזהב מהקורונה. ב־23 ביולי 2020 מונה גמזו לפרויקטור הלאומי לנגיף הקורונה לתקופה של שלושה וחצי חודשים, במסגרת ההתמודדות עם נגיף הקורונה. הוא עזב זמנית את תפקידו באיכילוב ובמקומו מונו גיל פייר ויצחק שפירא. בצוות המטה הרפואי של גמזו היו חברים ראש מטה הקורונה באיכילוב פרופ' עידית מטות, מנהל המחלקה לטיפול נמרץ בבית החולים בילינסון, פרופ' פייר זינגר ומנהל בית החולים לילדים בשיבא, ד"ר איתי פסח, לצד מנכ"ל הדסה פרופ' זאב רוטשטיין, מנכ"ל משרד הבריאות לשעבר גבי ברבש, המשנה למנכ"ל שיבא פרופ' ארנון אפק, מנכ"ל אסותא פרופ' שוקי שמר וסגן מנכ"ל משרד הבריאות בעז לב.

עלייה מחודשת בתחלואה הובילה בספטמבר 2020 להחלטת ממשלה, בהמלצתו של גמזו, על סגר בתקופת חגי תשרי. בנובמבר 2020 סיים את כהונתו כפרויקטור ארצי למאבק בקורונה וחזר לנהל את בית החולים איכילוב.

בספטמבר 2022 הודיע על פרישתו מתפקידו כמנכ"ל איכילוב, ואמר שיישאר בבית החולים בתפקיד הדומה ליו"ר. ב-21 ביולי 2024 הודיע להנהלת בית החולים איכילוב שיסיים את תפקידו.

בנובמבר 2024 מונה ליו"ר הדירקטוריון של חברת מגדל אחזקות ביטוח ופיננסים ובמקביל, ליו"ר דירקטוריון התזמורת הפילהרמונית הישראלית.

 חיים אישיים 
בשנת 2016 נולדה לו ולזוגתו קארן ברונר, מנהלת המחלקה לקידום בריאות באסותא, בת בכורה.

קישורים חיצוניים

 רוני גמזו, באתר המרכז הרפואי תל אביב




 הוועידה הכלכלית הלאומית 2019 – פרופ' רוני גמזו, באתר יוטיוב, 2 בספטמבר 2019



 יורם יובל, שיחת נפש עם רוני גמזו, הטלוויזיה החינוכית, 21 ביוני 2016








הערות שוליים

קטגוריה:מנכ"לי משרד הבריאות
קטגוריה:מנהלי מגן ישראל
קטגוריה:גינקולוגים ישראלים
קטגוריה:בוגרי הגימנסיה למדעים ולאומנויות ע"ש הרצוג (חולון)
קטגוריה:בעלי תואר דוקטור לרפואה מאוניברסיטת תל אביב
קטגוריה:בוגרי אוניברסיטת תל אביב: משפטים
קטגוריה:מנהלי המרכז הרפואי תל אביב ע"ש סוראסקי
קטגוריה:סגל אוניברסיטת תל אביב: רפואה
קטגוריה:אישים ממוצא יהודי-איראני
קטגוריה:קציני צה"ל
קטגוריה:ישראלים שנולדו ב-1966